Dekabr oyi boshida havo haroratini belgilagan sovuq antitsiklon mamlakatni tark etdi. Hududga iliq havo massalari kirib keldi, havo harorati keskin ko‘tarildi, qor butunlay erib ketdi. Foto: Kun.uz “O‘zgidromet” xabariga ko‘ra, bugun ushbu holat saqlanib turadi, O‘zbekiston bo‘yicha quyoshli va iliq ob-havo bo‘lishi kutilmoqda. Toshkent viloyatida ba’zi joylarda shamol 15-20 m/s gacha kuchayadi. Kunduzi havo 9-14 daraja iliqqacha, ba’zi joylarda 16-18 daraja iliqqacha ko‘tariladi, bu o‘rtacha ko‘p yillik qiymatlardan 4-5 darajaga yuqoridir. Dam olish kunlari O‘zbekiston bo‘yicha yog‘ingarchilik kutilmaydi, ammo harorat foni biroz pasayadi. Havo harorati kechalari 3 daraja sovuq-2 daraja iliqni, kunduzi shanba kuni 7-12 daraja iliqni, yakshanba kuni 5-10 daraja iliqni tashkil etadi va ushbu kunlarning me’yoriy qiymatlariga yaqin bo‘ladi. Respublika bo‘yicha ba’zi joylarga tuman tushishi kutilmoqda.